NS-treurspel: Ma steeds in psigiatriese eenheid Die Dickason-gesin voor die tragedie. (Foto: Facebook) Die Suid-Afrikaanse ma wat teregstaan vir die moord op haar drie jong dogtertjies in Nieu-Seeland, word steeds in die psigiatriese eenheid van ŉ hospitaal in Christchurch behandel. Die saak teen Lauren Dickason (40) is Vrydag (Nieu-Seelandse tyd) in die hooggeregshof in Christchurch voor regter Cameron Mander aangehoor, maar Dickason is verskoon om in die hof te verskyn, berig Stuff.co.nz, ŉ digitale nuusplatform in Nieu-Seeland. Haar advokaat, Kerryn Beaton, het namens haar verskyn. Mander het gesê Dickason word steeds behandel en dat haar geneesheer gesê het dit kan nadelig wees vir haar om haar in hierdie stadium aan die hof blootgestel te word. Sy sal minstens tot 22 Julie in aanhouding bly in die psigiatriese eenheid. Dickason is in die hospitaal opgeneem nadat sy vermoedelik haar dogters Liané (6) en die tweejarige tweeling, Maya en Karla, op 16 September vermoor het. Dr. Graham Dickason, haar man, het ná ŉ werksgeleentheid op die liggame van sy drie dogters afgekom. Lauren, ook ŉ dokter, is na ŉ hospitaal geneem ná die voorval en het twee dae later in die hof verskyn in verband met die kinders se dood. Die Dickason-egpaar het sowat ŉ week voor die moorde uit Suid-Afrika saam met hulle kinders in Timaru aangekom en was aanvanklik in kwarantyn in Nieu-Seeland. Dickason het in Oktober onskuldig gepleit op die aanklagte teen haar. Luidens berigte is ŉ aantal hofbevele steeds van krag, insluitend een wat die publikasie van besonderhede oor die saak verbied. Dickason se verhoor is geskeduleer om in Maart 2023 te begin.